SMPC พุ่งกว่า 9% เก็งกำไร Q3/58 โดดเด่น โบรกฯ ให้เป้า 8 บ.
SMPC พุ่งกว่า 9% โดย ณ เวลา 11.09 น. ราคาอยู่ที่ 6.45 บาท บวก 0.55 บาท หรือ 9.32% สูงสุดที่ 6.55 บาท ต่ำสุดที่ 6 บาท มูลค่าซื้อขายที่ 140.96 ล้านบาท ด้านบล.เคทีบี (ประเทศไทย) แนะซื้อ ให้เป้า 8 บ. โดยคาดกำไร Q3/58 เริ่มกลับมาเด่น ขณะที่คาดกำไร Q4/58 ดีต่อเนื่อง และจะเป็นจุดสูงสุดของปี
26 ต.ค. 2558

ผู้สื่อข่าวรายงานว่า ราคาหุ้นบริษัท สหมิตรถังแก๊ส จำกัด (มหาชน) หรือ SMPC ณ เวลา 11.09น. ราคาอยู่ที่ 6.45 บาท บวก 0.55 บาท หรือ 9.32% สูงสุดที่ 6.55 บาท ต่ำสุดที่ 6 บาท มูลค่าซื้อขายที่ 140.96 ล้านบาท ขณะที่ดัชนีตลาดหุ้นไทยโดยรวมบวก 1%

 
บล.เคทีบี (ประเทศไทย) ระบุในบทวิเคราะห์ (26 ต.ค.) คาดว่ากำไรปกติของ SMPC ในไตรมาส 3 ปี 58 เริ่มกลับมาเด่นมีกำไร 85 ล้านบาท เพิ่มขึ้น 86% จากไตรมาสก่อนแต่ลดลง 25% จากปีก่อน โดยกำไรปกติที่คาดว่าเติบโตจากไตรมาสก่อนโดดเด่น เป็นผลจากปริมาณการจำหน่ายถังแก๊สที่เพิ่มขึ้น เนื่องจาก SMPC ได้ขยายตลาดใหม่ในภูมิภาคเอเชียใต้เพิ่มขึ้น ได้แก่ บังคลาเทศ และศรีลังกา ซึ่งมีการรณรงค์ให้เปลี่ยนมาใช้แก๊สแทนฟืน และยอดขายในประเทศยังปรับตัวดีขึ้น
ประกอบกับราคาขายเฉลี่ยเริ่มทรงตัวหลังจากที่ลดลงมากต่อเนื่องในช่วงต้นปีที่ผ่านมา บวกกับค่าเงินบาทที่อ่อนค่า เป็นผลดีต่อ SMPC เพราะรายได้หลักมาจากการส่งออกสูงถึงเกือบ 90% ส่งผลให้คาดว่ารายได้ในไตรมาส 3 ปี 58 เพิ่มขึ้นถึง 22% จากไตรมาสก่อน
ด้านอัตรากำไรกำไรขั้นต้นคาดว่าจะดีขึ้นเป็น 25% จากไตรมาส 2 ปี 58 ที่ 19.5% ตามทิศทางรายได้ที่เพิ่มขึ้น และอัตราการใช้กำลังการผลิตที่เพิ่มขึ้นเป็น 76% จากไตรมาส 2 ปี 58 ที่ 60%
ขณะที่คาดกำไรปกติไตรมาส 4 ปี 58 ยังดีต่อเนื่อง และจะเป็นจุดสูงสุดของปี และคาดปี 2559 กำไรปกติจะทำจุดสูงสุดใหม่ เนื่องจาก SMPC มีคำสั่งซื้อรองรับไว้ล่วงหน้าแล้ว และคาดว่าอัตราการใช้กำลังการผลิตในไตรมาส 4/58 จะพุ่งขึ้นเป็น 85% – 90% จากไตรมาส 3/58 ที่อยู่ที 76% ส่งผลบวกต่อรายได้ และอัตรากำไรขั้นต้น ที่คาดว่าจะเพิ่มขึ้นทั้งจากไตรมาสกส่อน และจากปีก่อน โดยเราคาดกำไรปกติในไตรมาส 4/58 จะดีสุดของปี
ทั้งนี้ คาดว่ากำไรปกติปี 2558 ที่ 267 ล้านบาท ลดลง 3% จากปีก่อน ส่วนกำไรสุทธิคาดทำสถิติสูงสุดใหม่ที่ 384 ล้านบาท เพิ่มขึ้น 39% จากปีก่อน สำหรับปี 2559 SMPC ตั้งเป้าหมายยอดขายเติบโต 15% จากปีก่อนโดยตลาดส่งออกหลักๆ ที่คาดว่าจะเติบโตโดดเด่น ได้แก่ ภูมิภาคแอฟริกา และเอเชียใต้
นอกจากนั้น SMPC คาดว่าอัตราการใช้กำลังการผลิตในปี 2559 จะเพิ่มขึ้นเป็น 87% จากปี 2558 ที่คาดว่าจะอยู่ที่ 70% – 75% ส่วนความเสี่ยงจากราคาเหล็กที่จะลดลงเริ่มจำกัด หลังจากช่วงครึ่งปีแรกปี 58 ที่ลดลงมาอยู่ในระดับต่ำแล้ว คาดจะส่งผลบวกต่อรายได้ที่มีโอกาสทำได้ตามเป้าหมาย และอัตรากำไรขั้นต้นที่ดีขึ้น ประเมินกำไรปกติในปี 2559 ทำสถิติสูงสุดใหม่เป็น 335 ล้านบาท เพิ่มขึ้น 25% จากปีก่อน จากแนวโน้มรายได้และอัตรากำไรขั้นต้นที่คาดว่าจะกลับมาเติบโตเด่นในไตรมาส 3/58 และยังมีงานในมือรอส่งมอบมากในไตรมาส 4/58 – ไตรมาส 1/59 ส่งผลให้คาดกำไรปกติยังคงสดใสต่อ และดีกว่าที่คาดได้เดิมมาก
ทั้งนี้ประเมินราคาเป้าหมายปี 2559 ที่ 8 บาท ด้วย PER 12.5 เท่า สูงกว่าค่าเฉลี่ยในอดีตที่ 11.5 เท่า จากแนวโน้มผลการดำเนินงานปกติที่เด่นขึ้น และคาดอัตราผลตอบแทนจากเงินปันผลต่อปียังน่าสนใจราว 6% ต่อปี แนะนำ ซื้อ
 